作者:李端
標題:贈薛戴
內容:曉霧忽為霜，寒蟬還罷響。行人在長道，日暮多歸想。射策本何功，名登絳帳中。遂矜丘室重，不料阮途窮。交結慚時輩，龍鍾似老翁。機非鄙夫正，懶是平生性。欹枕鴻雁高，閉關花藥盛。廚煙當雨絕，階竹連窗暝。欲賦苦饑行，無如消渴病。舊業曆胡塵，荒原少四鄰。田園空有處，兄弟未成人。毛義心長苦，袁安家轉貧。今呈胸臆事，當為淚沾巾。